Nos frater Odo, humilis abbas, totusque conventus Sancte Margarete, ordinis Sancti Augustini, Eduensis dyocesis, notum facimus universis presentibus et futuris quod nos recepimus et penes nos retinuimus litteras reverendi in Christo patris ac domini Hugonis, Dei gratia episcopi Eduensis, formam hujusmodi continentes : Hugo, miseratione divina episcopus Eduensis, religiosis viris abbati et conventui Sancte Margarete, ordinis Sancti Augustini, salutem in Domino salvatore. Dignum est et consentaneum rationi ut illis pietate provideamus paterna qui abnegantes semetipsos se Domino totaliter deputarunt, et eis faciamus gratiam specialem pro eorum oneribus portandis. Cum igitur vestra ecclesia, nostre dyocesis, sicut pro certo didicimus, onerata sit gravi sarcina debitorum et innumerata transeuntium multitudine sit gravata, nec ad solutionem et supportationem predictorum vestre proprie suppetant facultates, ad supportationem oneris supradicti ut ecclesiam parochialem de Balenou prope Poilleyum in Auxeyo, cum suis pertinentiis, in qua jus patronatus habetis quamprimum ad id obtulerit se facultas in proprios usus convertere et imperpetuum habere pleno jure liceat vobis, auctoritate presentium, plenam et liberam concedimus potestatem, facientes in ipsa per aliquem seu aliquos de vestris canonicis sufficientes et ydoneos deserviri, et ne nos vel successores nostros propter hoc requiri oporteat, concedimus vobis quod postquam ad id obtulerit se facultas, possessionem ipsius ecclesie de Balenou et pertinentiarum auctoritate propria adipisci possitis, salvo jure per omnia ecclesie nostre et sedis episcopalis et nostri capituli Eduensis; salva preterea dicto capitulo Eduensi censa quam in dicta ecclesia consuevit percipere ab antiquo; salvis etiam nobis et successoribus nostris episcopis Eduensibus, archidiacono Flavigniacensi et archipresbitero de Poilleyo in dicta ecclesia de Balenou visitatione, correctione seu reformatione et jure quod in bonis curatorum seculariorum ab intestato vel ex testamento decedentium nobis et successoribus nostris ac dictis archidiacono et archipresbitero posset competere et competere consuevit, cum omnibus et singulis aliis juribus, consuetudinibus vel usibus nobis episcopo et predictis archidiacono et archipresbitero, dyocesana vel ordinaria seu consuetudinaria lege debitis quoquomodo. In cujus rei testimonium, vobis presentes litteras tradidimus sigilli nostri munimine roboratas. Datum anno Domini Mº CCº nonagesimo primo, mense februarii. Nos vero abbas et conventus predicti, in hujus visionis et presentium litterarum receptionis testimonium, huic presenti littere vel transcripto sigilla nostra duximus apponenda. Datum anno et mense predictis.